JESUS SE PAD NA GLORIE (DAG 16) – DIE WEG, DIE WAARHEID EN DIE LEWE!
Joh. 14:6 – "Ek is die weg en die waarheid en die lewe. Niemand kom na die Vader toe behalwe deur My nie."
Dit is wat Jesus doen: Hy gee nie net advies en aanwysings nie, Hy neem ons by die hand en lei ons persoonlik. Hy vertel ons nie net van die weg nie, "Hy ís die Weg". Hy het die weg na ons Vader bekend gemaak deur Sy prediking en voorbeeld. Deur Sy aardse lewe het Hy self daardie weg bewandel en deur sy kruisdood vir die sondaar daardie weg geword: "Broers, ons het dus nou deur die bloed van Jesus vrye toegang tot die heiligdom, en dit op 'n weg wat nuut is en na die lewe lei" (Heb. 10:19-20).
Jesus is "die waarheid" deurdat Hy werklik is wat Hy deur Sy prediking en Sy woorde aangaande die liefde van God die waarheid, die volstrekte betroubare woord en ten volle geloofwaardig, gebring het: "Dit is 'n betroubare woord en kan sonder voorbehoud aanvaar word: Christus Jesus het in die wêreld gekom om sondaars te red" (1 Tim. 1:15). Hy is die beliggaming van die reddende waarheid van die evangelie, en naas Hom is daar geen ander "waarheid" waardeur die mens gered word nie. Mense kan sê: Ek vertel jou die waarheid; Jesus sê: "Ek ís die waarheid" (vgl. 1 Joh. 2:20-27).
Omdat Jesus in die volstrekte sin "die weg en die waarheid en die lewe" is, is Hy die enigste weg na die Vader. Alleen in Hom gaan die deur oop na die huis van die Vader met sy baie woonplek (Joh. 14:2). Dit is nie afhanklik van my pogings of werke of geloof of enige iets nie, dit is die werk van Christus alleen. Dat Christus gesterf het, opgestaan het en die pad na God oopgemaak het "om vir ons plek gereed te gaan maak", is die werklikheid en waarheid. Ons verdien dit nie, ons verstaan dit nie, ons kan dit alleen in geloof ontvang en aanvaar. Dit is beloftes dat ons nóú reeds, in Jesus die weg kan ken van waarheid en van ware lewe. Dit is nie alleen iets wat ek eendag sal ontvang nie, maar die weg en waarheid en lewe wat Jesus kom leef het, is iets wat Jesus nou reeds vir ons kom gee, naamlik om 'n totaal ander kwaliteit van lewe te kan leef.
Gebed: Dankie Here Jesus dat U die weg is omdat U die enigste brug tussen God en my is. Dankie dat U die waarheid is omdat U God aan my bekend kom maak het en omdat U die lewe is, die verlossing vir my moontlik kom maak het. "Leer my U pad, Here, ek wil wandel in U waarheid" (Ps. 86:11). "Leer my om te lewe want by U is daar oorvloedige blydskap. Uit U hand kom daar net wat mooi is" (Ps. 16:11). Here, dankie vir die genade van gebed, liefde, blydskap en geloof, alles afkomstig van U. Hou dit alles asseblief in stand sodat ek standvastig daarin kan bly. Amen.